Folketing
2001-01-24

Der skal ikke herske så meget tvivl om, at vi fra konservativ side finder, at der grundlæggende er tale om en glimrende redegørelse med spændende initiativer, gode ideer, men med for lidt konkret indhold. Netværksredegørelsen viser, at Danmark følger godt med i udviklingen, og at mange danskere har taget teknologien til sig, både arbejdsmæssigt og privat. Med de syv fokusområder og initiativer, der er nævnt, understreger regeringen, at Danmark vil videre. Vi vil drage fuld nytte af de muligheder, som teknologien byder os, men også, at det er os, der styrer udviklingen og ikke udviklingen, der styrer os. Det er tilfredsstillende at se, at regeringen er helt bevidst om det offentlige systems egen rolle i udviklingen. Etablering af IT-strategier for samtlige ministerområder samt forpligtende samspil med landets amter og kommuner tjener således ikke alene til effektiviseringer og øget service til borgerne, men er også et kraftigt signal til omverdenen om, at vi i Danmark skal gå foran med et godt eksempel. Øget behov for kvalificeret IT-arbejdskraft er nævnt i redegørelsen, og det er jo et udbredt fænomen i Europa.